Klaus haluaa EU-sopimukseen Tshekkiä suojelevan lisäyksen | Ulkomaan uutiset | Iltalehti.fi
Klaus haluaa EU-sopimukseen Tshekkiä suojelevan lisäyksen
Perjantai 9.10.2009 klo 18.00 (päivitetty klo 20.27)
Tshekin presidentti Vaclav Klaus haluaa Lissabonin sopimukseen Tshekkiä koskevan lisäyksen, jolla hän haluaa turvata maansa toiseen maailmansotaan liittyviltä omaisuusvaatimuksilta.
Klaus on huolissaan, että Tshekkoslovakiasta toisen maailmansodan jälkeen karkotetut saksalaiset voisivat vaatia takavarikoidun omaisuutensa palauttamista, jos Lissabonin sopimus tulee voimaan sellaisenaan.
Tshekkoslovakiasta karkotettiin toisen maailmansodan jälkeen noin kolme miljoonaa sudeettisaksalaista.
Klausin vaatima poikkeus koskee EU:n perusoikeuskirjaa, josta Lissabonin sopimus tekee juridisesti sitovan. Britannia ja Puola neuvottelivat itselleen samantyyppisen poikkeuksen ennen sopimuksen valmistumista vuonna 2007. Katolinen Puola halusi varmistaa, että perusoikeuskirjan myötä EU ei voi pakottaa maata hyväksymään homoavioliittoja.
Tshekin pääministeri Jan Fischer pitää Klausin vaatimusta aiheettomana, sillä hallituksen mukaan perusoikeussopimus ei mahdollista sodan jälkeen takavarikoidun omaisuuden takaisin vaatimista.
Koko sopimus uhanalaiseksi
Prahassa perjantaina vieraillut EU-parlamentin puhemies Jerzy Buzek ei osannut vielä arvioida, vaatiiko Klausin edellyttämä muutos Lissabonin sopimuksen uutta ratifiointikierrosta kaikissa unionimaissa. Jos näin on, joutuu koko sopimus uhanalaiseksi.
Britannian konservatiivipuolueen puheenjohtaja David Cameron on sanonut järjestävänsä sopimuksesta Britanniassa kansanäänestyksen, jos konservatiivit voittavat ensi kesäkuun parlamenttivaalit ja jos sopimus ei vielä silloin ole voimassa. Tämä mahdollisuus kauhistuttaa sopimuksen kannattajia, sillä britit todennäköisesti torjuisivat sen.